Wolseley te sterk vir Breërivier | Netwerk24
Wolseley te sterk vir Breërivier
Deur Patrick Prins 09 Julie 2018 06:00
Wolseley het Saterdag sy eersteronde­verpligtinge in die Witzenberg-streekkompetisie onoorwonne afgesluit nadat hy Villagers Breërivier in gure weer uitoorlê het.
Die tuisspan was onder moeilike omstandighede teen halftyd met 8-0 voor nadat hy van 'n plaasvervangerskrum­skakel gebruik gemaak het toe sy eerste­keuse­-skrumskakel, Jean Swartz, hom in die opwarming lig beseer het.
Faizel Jumath, Wolseley se afrigter, het hierdie seisoen wondere met sy span verrig vir die wyse waarop hy die span in 'n hegte eenheid saamgesnoer het. Deur in hulleself te glo het die span sterk karakter en volwassenheid geopenbaar.
Saterdag se uitslag was tipies van 'n span wat, ten spyte van die moeilike weersomstandighede, hom weereens goed van sy taak gekwyt het.
Wolseley, het soos in sy vorige wedstryd, die meeste balbesit en gebiedsvoordeel geniet, maar het weer baie kanse op punte in die eerste helfte letterlik deur sy vingers laat glip. Met die weer wat 'n groot invloed op die spel gehad het, het die tuisspan met 'n dominerende vertoning van krag en vasbeslotenheid Breërivier punt vir punt uitoorlê.
Veral ná rustyd met die wind en soms reënbuie in die spelers se gesig, het Wolseley sy wurggreep op die wedstryd versterk met die soort spel wat onder die omstandighede nodig was.
Hoewel die tuisspan vir die volle duur van die wedstryd voorgeloop het, het Breërivier ten spyte van die min geleenthede nie moed opgegee en gedurig teruggeveg en was in 'n stadium met net drie punte agter die tuisspan.
Die keerpunt van die wedstryd was toe die veelsydige plaasvervanger­voorspeler, Charlon Snyders, opgekom het en met sy aggressiewe spel die wedstryd so te sê op sy kop gekeer het. Dié speler het met sy twee drieë Breërivier se verdediging oopgevlek met brute krag en spoed. Nog 'n drie deur plaasvervanger Kyle Hanse en 'n skouspelagtige drie deur die speler van die wedstryd, Maxtad Britz, het die wedstryd op 'n hoogtepunt laat eindig. Breërivier was mededingend, maar nie goed genoeg in die uitvoering van sy opsies nie. Die eindtelling was 30-17.